## Educació inicia els treballs de muntatge d’aules prefabricades per a acollir l’alumnat del CEIP l’Horta de Paiporta

*** L’alumnat d’este centre danyat per la riuada està actualment rebent classes en dos centres educatius de València**

La Conselleria d’Educació, Cultura, Universitats i Ocupació ha començat la instal·lació d’aules provisionals per a acollir l’alumnat del CEIP l’Horta de Paiporta.

Estes aules prefabricades han tingut un pressupost d’adjudicació d’1.258.056,64 euros i s’estan instal·lant des de dijous passat en el pati del CEIP Jaume I de Paiporta i en una parcel·la annexa.

L’alumnat del CEIP l’Horta de Paiporta està reubicat, des de principis de desembre, en el CEIP Les Arts i CEIP Almudena Muñoz, els dos de València. Quan les aules prefabricades estiguen completament instal·lades els 369 alumnes es traslladaran allí mentres es construïx un nou centre.

El contracte d’aules provisionals per a este centre inclou el muntatge de 25 aules de 45 metres quadrats, de les quals 7 són per a Educació Infantil i altres 13 per a Educació Primària, a més de 5 aules específiques; 2 aules de 30 metres quadrats, 3 aules de 15 metres quadrats, 1 aula de 135 metres quadrats (menjador), 3 magatzems de 15 metres quadrats i 10 lavabos de 15 metres quadrats.

Fecha: 27/01/2025